Liga Santa (1571)

La tersa Liga Santa ła zera stada promovesta inte el 1571 da papa Pio V dopo del sachejo de Nicozia, sità de l'ìzoła de Cipro, da parte dei otomani. El Papa el ghea mobiłità i sovrani cristiani in defeza de Famagosta, altra sitadina cipriota, asediada dai turchi.

Le nasion che łe ghea respondesto a ła ciamada łe zera stae ła Repùblega de Venèsia e ła Spagna de Fiłipo II. De sevente łe se ghea zontà i Cavałieri de Malta, Zènoa, Firense e el Dogado de Savoja.

Ła liansa dei prìnsipi cristiani ła zera stada ratificada a Roma, soto ła prezensa del Papa, inte el 25 de majo 1571. I stati adezionadori i ghea dazesto 200 gałee in totałe par el primo dì de apriłe de ogni ano, e i costi i ze stai sostegnesti par metà da ła Spagna, par un terso da Venèsia e par un sesto da Roma. La costitusion efetiva de ła flota ła ze sta longa e laborjoza. Ałarmà par el retardo, a Pio V ghe ghea tocà inponer tuta ła so autorità ai prìnsipi eoropei e menasarli de scomùnega se no i fuse partii par el mare.

Famagosta ła zera cascà inte el 4 de agosto 1571, mentre che ła flota mandada in so socorso ła zera oncora in viajo: el gaveva pena suparà l'ìzoła de Corfù. L'aviłimento del Papa el ze sta grando, l'isteso Pio V no el ghea sbandonà el so prozeto de inbastie na forsa navałe bona de respìnzare ła menasa turca. I so emisari inte łe corte eoropee i ghea continuà ła so òpara de persuazion, sia prometindo indulzenze sia menasando castighi divini. La flota ła zera stada recostituia e a ła so guida el zera sta nomenà comandante Joani de Austria, fioło naturałe de Carlo V e fradełastro de Fiłipo II.

El 7 de otobre 1571 ła Liga ła ghea sbarajà ła flota turca inte ła bataja de Lepanto, arente de ła costa de l'omònema sitadina grega. La Liga ła ze sta desolvesta co ła firma del tratà de paze inte el 1573.

 Notasion 

Altri projeti

 Linganbi foresti 

Categoria:Lianse miłitari